A Tanács 602/98/EK rendelete
(1998. március 9.)
a közösségi általános preferenciális rendszerre vonatkozó 3281/94 és 1256/96 rendelet hatályának a legkevésbé fejlett országokra történő kiterjesztéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel a fejlődő országokból származó egyes ipari termékek tekintetében négyéves (1995-1998) általános preferenciális rendszer alkalmazásáról szóló, 1994. december 19-i 3281/94/EK tanácsi rendelet [1] 3. cikke rendelkezik a kedvezményes tarifális elbánásról a legkevésbé fejlett országokat illetően;
mivel a fejlődő országokból származó egyes mezőgazdasági termékek tekintetében 1996. július 1-jétől 1999. június 30-ig többéves általános preferenciális rendszerek alkalmazásáról szóló, 1996. június 20-i 1256/96/EK tanácsi rendelet [2] 3. cikke szintén rendelkezik a kedvezményes tarifális elbánásról a legkevésbé fejlett országok számára;
mivel az 1996 decemberében Szingapúrban tartott miniszteri konferencián a Kereskedelmi Világszervezet tagállamai vállalták, hogy cselekvési tervet dolgoznak ki annak érdekében, hogy javítsák a legkevésbé fejlett országokból származó termékek piacaikra történő jutását;
mivel a Tanács egy 1997. április 16-i bizottsági közlemény alapján 1997. június 2-án elfogadott egy következtetést, amely alapján a szingapúri nyilatkozat végrehajtása során különösen azon legkevésbé fejlett országok számára, amelyek nem tagjai a negyedik AKCS-EK-egyezménynek, az egyezmény aláíróinak biztosított kedvezményekkel egyenértékű kedvezményeket kell biztosítani;
mivel az ipari termékekre vonatkozó egyenértékű elbánás feltételezi, hogy valamennyi, a negyedik AKCS-EK-egyezmény keretében vámmentességet élvező, de jelenleg az általános preferenciarendszerből kizárt terméket bevonnak abba;
mivel fel kell venni a rendszerbe a legkevésbé fejlett országoknak a negyedik AKCS-EK-egyezményben vámcsökkentés - kivéve a vámkontingens - alá eső mezőgazdasági termékeit, amelyekre egy, az 1256/96/EK rendelet 2. cikkében megállapított, a vámcsökkentés mértékének megfelelő kedvezményes vámtételt kell alkalmazni,
ELFOGADTA EZT A RENDELETET:
1. cikk
A 3281/94/EK rendelet 3. cikkének (1) bekezdésében előírt rendszert ki kell terjeszteni az e rendelet I. mellékletében felsorolt termékekre.
2. cikk
Az 1256/96/EK rendelet 3. cikkének (1) bekezdésében előírt rendszert ki kell egészíteni az e rendelet II. mellékletében felsorolt termékekre alkalmazandó, az 1256/96/EK rendelet 2. cikkében megállapított kedvezményes vámtétellel a termékek érzékenysége alapján.
3. cikk
A 3281/94/EK és az 1256/96/EK rendelet IV. mellékletében felsorolt, legkevésbé fejlett országok jegyzéke a következőképpen módosul:
- a 3281/94/EK rendelet IV. melléklete a "328 Burundi" után "330 Angola" bejegyzéssel egészül ki, a "391 Botswana" és a "817 Tonga" bejegyzéseket el kell hagyni,
- az 1256/96/EK rendelet IV. mellékletében a "391 Botswana" és a "817 Tonga" bejegyzést el kell hagyni.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1998. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. március 9-én.